RESOLUCIÓN do 6 de agosto de 2004, da División de Recursos Humanos, pola que se acorda dar publicidade aos acordos acadados no seo da comisión de seguimento de urxencias extrahospitalarias.
SERVIZO GALEGO DE SAÚDE — III. OUTRAS DISPOSICIÓNS — 18/08/2004

En Santiago de Compostela, con data 29 de xullo de 2004, reunidos representantes da administración sanitaria, das organizacións sindicais asinantes do Pacto de urxencias extrahospitalarias (DOG nº 44, do 2 de marzo de 2001) e as representadas na mesa sectorial de negociación do persoal sanitario, tras as reunións mantidas desde o mes de febreiro de 2004 coas organizacións CIG, CEMSATSE, CC.OO., UXT e CSI-CSIF co obxecto de negociar as materias que figuran na acta do 20 de febreiro de 2004, adoptáronse por maioría os seguintes acordos:
1. PAC piloto.
Apróbase o proxecto de acordo de participación do persoal do cadro no réxime de gardas ou atención continuada nos PAC piloto e o proxecto de acordo para a posta en marcha das unidades piloto de atención urxente de atención primaria coa regulación das condicións de traballo e retribucións do persoal vinculado para os PAC piloto. Estas regulacións teñen carácter provisional. A posta en marcha das unidades pilotos baséase nun plan de actuación de atención continuada que cada xerencia de atención primaria establecerá de xeito negociado, coa comisión de centro ou coa xunta de área, unha vez asinado este acordo. Estes plans deberán estar aprobados no mes de setembro.
Cando os plans conteñan prestación de servizos por persoal específico nas modalidades con prestación de xornada mixta de atención continuada e ordinaria, a distribución desta última será preferentemente no horario ordinario ou, de ser o caso, cando as propostas sexan de horario inferior, cos criterios de cómputo que se determinen tras a negociación das partes na comisión de seguimento deste acordo.
Apróbase a convocatoria de selección temporal específica para os PAC piloto, que será publicada no Diario Oficial de Galicia. A convocatoria realizarase en dúas fases, con apertura de prazos de presentación de instancias nos meses de agosto e setembro, nos termos e prazos concretos que figuren na dita convocatoria. A baremación realizarase coa máxima urxencia, para facer efectiva a incorporación dos aspirantes seleccionados no mes de outubro. Antes da efectividade da incorporación anterior, negociarase, na comisión de seguimento deste acordo, a situación dos profesionais que non verán prorrogado o seu nomeamento por mor da vinculación de profesionais para PAC piloto.
2. Prórroga dos nomeamentos de atención continuada.
Acórdase a prórroga dos nomeamentos vixentes de cobertura de atención continuada que rematan o 31
de agosto. A prórroga realizarase ata que se proceda a un novo proceso de selección para a cobertura da atención urxente, incluíndo os procesos de selección para os PAC piloto.
A prorroga anterior realizarase sen prexuízo dos cambios nas condicións de traballo que poidan pactarse en relación coas condicións de desfrute de permisos retribuídos. A División de Recursos Humanos ditará as instrucións oportunas para facer efectivos os permisos no mes de setembro de 2004.
3. Regulación das condicións de traballo do novo modelo.
No mes de setembro presentarase á mesa sectorial o proxecto de decreto organizativo que modifique o Decreto 172/1995, do 18 de maio, polo que se aproba a Plan de Urxencias Extrahospitalarias, e o Decreto 200/1993, do 29 de xullo, de ordenación da atención primaria, que dará amparo normativo tanto á regulación das prazas do novo modelo de atención urxente extrahospitalaria, como á regulación da voluntariedade na prestación de atención continuada por persoal do cadro.
A División de Recursos Humanos e de Asistencia Sanitaria impulsarán os trámites co obxecto de que se aprobe e publique o novo decreto antes de fin de decembro de 2004.
Con independencia do anterior, negociaranse no seo da mesa sectorial as condicións de traballo e retributivas do persoal que prestará servizos nos novos postos de traballo, o réxime de implantación das novas prazas, as condicións do exercicio da voluntariedade sobre atención continuada do persoal do cadro, a transformación dos nomeamentos de atención continuada, e os calendarios de efectividade de todas as materias anteriores, dando por rematada a negociación no mes de novembro de 2004.
Tomaranse como punto de partida da negociación das condicións de traballo e retributivas dos novos postos de urxencias extrahospitalarias as acordadas para os PAC piloto, coa finalidade de negociar melloras nas condicións de xornada e/ou nas retribucións, que implicarán unha aplicación gradual desde a posta en marcha de novo modelo de urxencias extrahospitalarias, prevista para o ano 2005.
4. Transformación de nomeamentos de atención continuada.
A administración presentou na mesa de negociación unha proposta de acordo sobre transformación dos nomeamentos actuais de atención continuada. Dadas as dificultades técnicas, a negociación desta materia resolverase no ámbito de negociación do novo modelo, segundo se dispón no punto anterior.
5. Comisión de seguimento.
Constituirase a comisión de seguimento das materias que conforman este acordo global, que estará formada por un representante de cada organización sindical asinante e o mesmo número de represen
tantes da administración sanitaria. As incidencias ou conflitos que poidan xurdir sobre as materias recollidas nos acordos deberán ser previamente tratadas nesta comisión.
O presente acordo de mesa sectorial incorpora os proxectos de acordo sobre voluntariedade e sobre condicións de traballo e retributivas nos PAC piloto, así como a convocatoria de selección temporal á que anteriomente se fixo referencia. O acordo relativo ás condicións de traballo, antes da súa publicación, deberá ser aprobado polo órgano competente, tras os informes preceptivos e trámites legais pertinentes, co rango normativo adecuado.
6. Publicación.
Con independencia da presente publicación no Diario Oficial de Galicia, acordada polas partes, os proxectos de acordo citados no punto primeiro publicaranse mediante a norma que proceda, unha vez sexan aprobados tras a tramitación regulamentaria.
Santiago de Compostela, 6 de agosto de 2004.
José Ignacio Lema Piñeiro
Director xeral da División de Recursos Humanos